4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์

ปัจจุบันการประกอบธุรกิจของบริษัทประกอบด้วย การจัดจำหน่ายยางมะตอยชนิดแอสฟัลต์ซีเมนต์
การผลิตและจำหน่าย ยางมะตอยชนิดน้ำ ยางมะตอยชนิด Polymer Modified Asphalt
ยางมะตอยชนิดคัตแบค ยางมะตอยชนิดผสมสำเร็จ วัสดุยารอยต่อคอนกรีต Para Slurry Seal
โดยผลิตภัณฑ์ของบริษัทใช้กับ การก่อสร้างถนน ซ่อมบำรุงผิวการจราจร ผิวทางหลวง
ทางหลวงชนบท รวมทั้งซ่อมบำรุงผิว Runway สนามบิน

ผลิตภัณฑ์ที่บริษัทเป็นผู้ผลิตและจัดจำหน่าย ได้แก่

1.  แอสฟัลต์อิมัลชัน (Asphalt Emulsion) หรือยางมะตอยน้ำ

 ก. ประเภทแห้งตัวเร็ว (Rapid Setting) ซึ่งเหมาะสำหรับงานฉาบผิวทางประเภท Surface Treatment ซึ่งเป็นผิวทางชนิดที่ประกอบด้วยการลาดยางมะตอยและเกลี่ยวัสดุมวลรวมปิดทับ เพื่อเป็นการป้องกันความชื้นและอากาศที่จะไปทำลายพื้นผิวทางเดิมและป้องกันการลื่นไถลของผิวทางเดิม 

ข. ประเภทแห้งตัวปานกลาง (Medium Setting) ซึ่งเหมาะสำหรับงานซ่อมสร้างถนน ประเภท
Cold Mix Overlay
ได้แก่การสร้างและบำรุงปรับเสริมผิวทางโดยการผสมกันระหว่างวัสดุมวลรวมและยางมะตอยน้ำ
มีวัตถุประสงค์เพื่อใช้ในงานก่อสร้างบูรณะและงานบำรุงทางโดยการปู หรือ
เกลี่ยแต่งและบดทับชั้นทางที่ได้เตรียมไว้ งานซ่อมสร้างถนนที่นิยมใช้วิธี Cold Mix Overlay

ค. ประเภทแห้งตัวช้า (Slow Setting) ซึ่งเหมาะสำหรับงานฉาบผิวทางประเภท Prime
Coat, Slurry Seal และ Cape Seal

ยางมะตอยน้ำ เป็นการนำ ยางแอสฟัลท์ซิเมนต์ น้ำและสารเคมี มาผสมให้เป็นเนื้อเดียวกัน

  2. ยางมะตอยชนิดคัตแบค (Cutback Asphalt)

เป็นการนำแอสฟัลต์ซีเมนต์มาผสมกับสารละลายปิโตรเคมี (Petroleum Solvents)
ให้เป็นเนื้อเดียวกัน ซึ่งจะเหมาะกับงานไพร์มโคท (Prime Coat)
ปัจจุบันยางมะตอยชนิดนี้ไม่เป็นที่นิยมใช้เพราะต้นทุนสูงและไม่เป็นมิตรกับสิ่งแวดล้อม

3. ยางมะตอยชนิด Polymer Modified Asphalt Cement (PMA)

เป็นยางมะตอยเกรดพิเศษ ซึ่งได้จากการผสมของสารประกอบ Polymer
กับแอสฟัลต์ซีเมนต์ให้เป็นเนื้อเดียวกัน ซึ่งจะทำให้มีคุณสมบัติที่ยืดหยุ่นมากกว่าแอสฟัลต์ซีเมนต์ทั่วไป
ด้วยคุณสมบัติที่ยืดหยุ่นดังกล่าวทำให้เมื่อนำมาใช้ทำผิวถนน ทำผิว runway สนามบินแล้ว
ทำให้ถนนมีอายุการใช้งานที่ยาวนานกว่าเมื่อเปรียบเทียบกับการใช้แอสฟัลต์ซีเมนต์ธรรมดา

4. ยางมะตอยชนิดผสมสำเร็จ (Premix)

เป็นผลิตภัณฑ์สำเร็จรูปผสมเสร็จบรรจุถุงขายและสามารถนำไปใช้งานได้ทันที
ผลิตภัณฑ์นี้เป็นส่วนผสมระหว่างหินที่ผ่านการคัดขนาดกับแอสฟัลต์อิมัลชัน
และสารตัวเติมที่มีคุณสมบัติพิเศษช่วยในการยึดเกาะ
จึงทำให้เหมาะสำหรับนำไปใช้งานในการซ่อมแซมหลุม และถนนเล็ก ๆ

5.  Tipco Joint Sealer และ Tipco Joint Primer

เป็นยางมะตอยผสมมวลสารที่มีคุณสมบัติคงทนต่อสภาวะอากาศร้อนจัดและเย็นจัด มีความยืดหยุ่นตัวสูง
สามารถเกาะติดรอยต่อคอนกรีตได้อย่างเหนียวแน่น
ใช้หยอดรอยต่อระหว่างช่วงถนนคอนกรีตเพื่อทำหน้าที่ประสาน (seal) รอยต่อคอนกรีต

ผลิตภัณฑ์ที่บริษัทเป็นผู้จัดจำหน่าย

1.  แอสฟัลต์ซีเมนต์ (Asphalt Cement) บริษัทสั่งซื้อจากทั้งในและต่างประเทศ
    จะมีลักษณะเป็นของเหลว โดยจะต้องรักษาอุณหภูมิให้คงที่ระหว่าง 120 - 140
    องศาเซนติเกรดตลอดเวลา

2.  น้ำมันดีเซลหมุนเร็ว และน้ำมันเตา บริษัทสั่งซื้อจากโรงกลั่นน้ำมันและผู้ค้าน้ำมัน

3.  AGO VGO Naphtha และน้ำมันก๊าด (นำเข้าจาก KBC หรือ โรงกลั่นยางมะตอย)
    บริษัทไทยบิทูเมน จำกัด เป็นผู้ขายให้ลูกค้าในภูมิภาคนี้

  ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

บริษัทได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI)
ในกิจการผลิตยางมะตอยน้ำ ดังมีรายละเอียดสรุปได้ดังนี้

(1) บัตรส่งเสริมการลงทุน

บริษัทและบริษัทย่อยได้รับการส่งเสริมการลงทุนจาก สำนักงานคณะกรรมการส่งเสริมการลงทุน
โดยได้รับการส่งเสริมการลงทุนในกิจการผลิตยางมะตอยน้ำ (Asphalt Emulsion) ประเภท
3.4 การผลิตผลิตภัณฑ์เคมีจากปิโตรเลียม, ผลิต MODIFIED ASPHALT ประเภท 3.4
การผลิตผลิตภัณฑ์เคมีจากปิโตรเลียม และผลิตยางมะตอยแปลงสภาพ ประเภท 6.21
การผลิตยางมะตอย ซึ่งสาระสำคัญเกี่ยวกับสิทธิประโยชน์และเงื่อนไขของบัตรส่งเสริมการลงทุน
มีรายละเอียดดังนี้

โรงงานที่ได้รับบัตรส่งเสริมการลงทุน

1. โรงงานนครราชสีมา ได้รับบัตรส่งเสริมการลงทุนดังนี้

1.1 เลขที่ 1127/2534 กำลังการผลิต AE 64,000 ตัน

1.2 เลขที่ 4111/2536(5-1127/2534) กำลังการผลิต AE 64,000 ตัน

1.3 เลขที่ 1070/2536 กำลังการผลิต PMA 60,000 ตัน

1.4 เลขที่ 1072/2536 กำลังการผลิต PMA 60,000 ตัน

1.5 เลขที่ 1066/2543 กำลังการผลิต AE 120,000 ตัน

2. โรงงานพิษณุโลก ได้รับบัตรส่งเสริมการลงทุนดังนี้

2.1 เลขที่ 4275/2536 (6-1127/2534) กำลังการผลิต AE 64,000 ตัน

2.2 เลขที่ 1069/2536 กำลังการผลิต PMA 40,000 ตัน

2.3 เลขที่ 1313/2540 กำลังการผลิต AE 250,000 ตัน Cutback 20,000 ตัน PMA
100,000 ตัน

3. โรงงานเพชรบุรี ได้รับบัตรส่งเสริมการลงทุนดังนี้

3.1 เลขที่ 1314/2540 กำลังการผลิต AE 200,000 ตัน Cutback 20,000 ตัน PREMIX
200,000 ตัน

ปัจจุบัน บริษัท ยกเลิกโครงการกับ BOI เมื่อวันที่ 27 พฤศจิกายน 2551

4. โรงงานสุราษฎร์ธานี ได้รับบัตรส่งเสริมการลงทุนดังนี้

4.1 เลขที่ 1434/2539 กำลังการผลิต AE 64,000 ตัน

  4.2 เลขที่ 1758/2539 กำลังการผลิต PMA 40,000 ตัน

  4.3 เลขที่ 1272/อ./2541 กำลังการผลิต AE 200,000 ตัน Cutback 20,000 ตัน AC
  60/70 700,000 ตัน

  PMA 100,000 ตัน

สิทธิประโยชน์และเงื่อนไขที่สำคัญที่บริษัทได้รับตามบัตรส่งเสริมการลงทุน

1.  ยกเว้นภาษีเงินได้นิติบุคคลสำหรับกำไรสุทธิเป็นเวลา 8 ปี
    นับแต่วันที่เริ่มมีรายได้จากการประกอบกิจการนั้น

2.  ให้หักค่าขนส่ง ค่าไฟฟ้า ค่าประปา สองเท่าของค่าใช้จ่าย เป็นเวลา 10 ปี
    นับแต่วันที่เริ่มมีรายได้จากการประกอบกิจการนั้น

3.  ให้หักเงินลงทุนในการติดตั้งหรือก่อสร้างสิ่งอำนวยความสะดวก ร้อยละ 25 ของเงินลงทุน
    นอกเหนือจากหักค่าเสื่อมราคาตามปกติ

4.  ให้หักเงินได้พึงประเมินร้อยละ 5 ของรายได้ที่เพิ่มขึ้นจากปีก่อนจากการส่งออกเป็นเวลา 10
    ปี

(2) สิทธิประโยชน์ทางภาษีสำหรับกิจการพาณิชย์นาวี

บริษัท เดลต้า ชิปปิ้ง จำกัด และบริษัท อัลฟ่า มารีไทม์ จำกัด และบริษัท บิทูเมน มารีน จำกัด
ซึ่งเป็นบริษัทย่อย ได้รับสิทธิประโยชน์ทางด้านภาษีหัก ณ ที่จ่าย ตามคำสั่งกรมสรรพากรที่ ป.
110/2545
เนื่องจากเป็นผู้ประกอบกิจการให้บริหารรับจัดการขนส่งสินค้าระหว่างประเทศโดยเรือเดินทะเลโดยหักภาษี
ณ ที่จ่ายสำหรับรายได้จากการให้เช่าเรือในอัตราร้อยละ 1 ของรายได้
นอกจากนั้นบริษัทย่อยดังกล่าวยังได้รับการยกเว้นภาษีเงินได้สำหรับรายได้จาการขนส่งสินค้าทางทะเลระหว่างประเทศตามประกาศอธิบดี
กรมสรรพากรเกี่ยวกับภาษีเงินได้ ฉบับที่ 72

นอกจากสิทธิประโยชน์ต่าง ๆ ข้างต้นที่บริษัทได้รับแล้ว บริษัทยังได้รับใบรับรองระบบงานต่าง ๆ
เกี่ยวกับ ผลกระทบต่อสิ่งแวดล้อม คุณภาพผลิตภัณฑ์

ข้อจำกัดในการประกอบธุรกิจ

เนื่องจากกลุ่มผลิตภัณฑ์ยางมะตอย ซึ่งเป็นผลิตภัณฑ์หลักของบริษัท
โดยส่วนใหญ่เป็นการจำหน่ายให้กลุ่มผู้รับเหมาซึ่งได้รับประมูลงานจากภาครัฐ
ดังนั้นผลิตภัณฑ์ของบริษัทจะต้องได้รับการรับรองมาตรฐานผลิตภัณฑ์ ดังนี้

1.  ผลิตภัณฑ์ของบริษัทต้องได้รับอนุญาตให้แสดงเครื่องหมายมาตรฐานผลิตภัณฑ์อุตสาหกรรม
    กระทรวงอุตสาหกรรม

2.  บริษัทต้องได้รับการรับรองระบบงานคุณภาพ มอก. 9001

4.2 การตลาดและภาวะการแข่งขัน

ภาวะตลาดของอุตสาหกรรมยางมะตอย

ยางมะตอยที่ใช้ในการสร้างและซ่อมบำรุงถนน จะแบ่งออกเป็น 2 ประเภทหลักคือ
ยางมะตอยชนิดแอสฟัลต์ซีเมนต์ (Asphalt Cement) และยางมะตอยน้ำ (Asphalt Emulsion)
ซึ่งยางมะตอยชนิดแอสฟัลต์ซีเมนต์ถือเป็นผลพลอยได้ (By Product)
ที่ได้จากการกลั่นน้ำมันของโรงกลั่นน้ำมันต่าง ๆ

ปัจจุบัน
ประเทศไทยมีความต้องการใช้ยางมะตอยในการก่อสร้างและซ่อมบำรุงถนนทั่วประเทศเฉลี่ยประมาณปีละ
550,000-600,000 ตัน
โดยแบ่งออกเป็นความต้องการใช้ยางมะตอยชนิดแอสฟัลต์ซีเมนต์ประมาณปีละ 450,000-480,000
ตัน และยางมะตอยน้ำประมาณปีละ 100,000-120,000 ตัน ในขณะที่ผลิตภัณฑ์อื่น เช่น Poly
Modify Asphalt ยางคัตแบค วัสดุยารอยต่อคอนกรีต
มีสัดส่วนความต้องการน้อยเมื่อเทียบกับยางมะตอยและยางมะตอยน้ำ

แนวโน้มภาวะอุตสาหกรรมในอนาคต

ธุรกิจยางมะตอยเป็นธุรกิจที่ขึ้นอยู่กับงบประมาณของภาครัฐบาลเป็นหลัก
การประเมินถึงขนาดของธุรกิจเป็นเรื่องที่ทำได้ยาก
แต่เมื่อพิจารณาถึงแนวโน้มการเจริญเติบโตสามารถพิจารณาได้จากแผนพัฒนาเศรษฐกิจและสังคมแห่งชาติ
ควบคู่ไปกับแผนการกระตุ้นเศรษฐกิจของรัฐบาล
ที่ยังคงเน้นการพัฒนาด้านสาธารณูปโภคพื้นฐานเป็นหลัก
นอกจากการพิจารณาแนวโน้มการเติบโตของอุตสาหกรรมยางมะตอยจากแผนพัฒนาฯแล้ว
การเจริญเติบโตของเศรษฐกิจในประเทศแถบอินโดจีน ได้แก่ ประเทศเวียดนาม ประเทศลาว
ประเทศกัมพูชาและประเทศพม่า
และรวมทั้งการเจริญเติบโตของเศรษฐกิจในประเทศจีนและประเทศอินเดีย
ยังเป็นปัจจัยสำคัญที่ส่งผลแต่การเติบโตของอุตสาหกรรม
ทั้งนี้เนื่องจากประเทศดังกล่าวยังคงเป็นตลาดที่มีความต้องการในด้านการพัฒนาสาธารณูปโภคพื้นฐานอีกมาก
และมีศักยภาพในการเติบโตสูงในอนาคต นอกจากนี้ บริษัทได้รับประโยชน์จาก
การที่รัฐบาลในประเทศดังกล่าวมีผลกระทบเล็กน้อยจากภาวะเศรษฐกิจ
ทำให้มีการกระตุ้นเศรษฐกิจทั้งภูมิภาคโดยเฉพาะอย่างยิ่งสาธารณูปโภคขั้นพื้นฐาน

ภาวะการแข่งขัน

แม้ว่าจะมีผู้ผลิตผลิตภัณฑ์ยางมะตอยในประเทศอยู่น้อยราย
แต่ด้วยงบประมาณที่มีอยู่จำกัดประกอบกับโครงการซ่อมบำรุงและสร้างถนนสายหลัก ๆ
ถูกชะลอออกไป ทำให้คาดการณ์ได้ว่า สภาวะการแข่งขันจะทวีความรุนแรงขึ้นในบางพื้นที่

อย่างไรก็ตาม จากการที่ลูกค้าให้การยอมรับบริษัทถึงคุณภาพของผลิตภัณฑ์ยางมะตอยที่ได้มาตรฐาน
รวมถึงการให้บริการจัดส่งสินค้าถึงหน้างานหรือหน่วยงานของลูกค้าตรงตามกำหนดนัดหมาย
และการนำเทคโนโลยีที่ทันสมัยจากพันธมิตรการค้าคือ บริษัท โคลาส เอสเอ จำกัด
จากประเทศฝรั่งเศส ซึ่งเป็นผู้นำทางด้านก่อสร้างถนน
และผู้ผลิตผลิตภัณฑ์ยางมะตอยในระดับแนวหน้าของโลก มาพัฒนาและนำเสนอผลิตภัณฑ์ยางมะตอยใหม่
ๆ ที่มีคุณภาพและตรงตามความต้องการของลูกค้าสู่ตลาดในประเทศ
ทำให้มั่นใจได้ว่าบริษัทจะรักษาความเป็นผู้นำในการครองส่วนแบ่งตลาดได้มากที่สุดต่อไปอย่างไม่หยุดยั้ง

กลยุทธ์ในการแข่งขัน

บริษัทใช้ความได้เปรียบในการแข่งขัน มาวางแผนกลยุทธ์ด้านการขายและการตลาด เพื่อให้ลูกค้า
คู่ค้า และผู้มีส่วนได้เสียอื่น ได้รับความพึงพอใจสูงสุด โดยแบ่งออกเป็นด้านต่าง ๆ ดังนี้

ด้านคุณภาพสินค้า

บริษัทเป็นผู้ผลิตยางมะตอยน้ำรายแรกของประเทศไทย ที่ได้รับการรับรองระบบบริหารงานคุณภาพ
มอก. 9001-2544 ระบบการจัดการสิ่งแวดล้อม มอก. 14001-2548
ระบบการจัดการอาชีวอนามัยและความปลอดภัย มอก. 18001-2542
และระบบคุณภาพห้องปฏิบัติการ มอก.17025-2548 มาเป็นมาตรฐานในการปฏิบัติงานในทุกโรงงาน
ทำให้มั่นใจได้ว่าผลิตภัณฑ์ยางมะตอยทุกชนิดที่ผลิตจากบริษัท
ได้คุณภาพดีสม่ำเสมอตามมาตรฐานที่หน่วยงานราชการ/สถาบันรับรองมาตรฐานสินค้าสากล

ด้านวิจัยและพัฒนา

บริษัทได้พัฒนาและนำนวัตกรรมสำหรับสินค้าและบริการใหม่ ๆ ออกสู่ตลาดอย่างต่อเนื่อง
โดยใช้เทคโนโลยีที่ทันสมัย โดยได้รับความร่วมมือและสนับสนุนจากบริษัท โคลาส เอสเอ จำกัด
ผู้ซึ่งเป็นพันธมิตรการค้ากับบริษัท ในการถ่ายทอดเทคนิคใหม่ ๆ
เพื่อนำเสนอสินค้าคุณภาพสูง(ระดับพรีเมี่ยม) และเทคนิคการปูถนนแบบใหม่ ๆ
เป็นการสร้างมูลค่าเพิ่มให้แก่ลูกค้า ซึ่งมีผลงานเป็นที่ประจักษ์
ได้รับการยอมรับจากหน่วยงานราชการ เจ้าของโครงการเป็นอย่างดี เช่น ทางยกระดับอุตราภิมุข
ช่วงดินแดง - หลักสี่ (กรุงเทพฯ) โครงการทางพิเศษสายบางพลี - สุขสวัสดิ์ (สมุทรปราการ)
สนามแข่งรถโกคาร์ทพีระ เซอร์กิต พัทยา (ชลบุรี) ถนนทางเข้างานพืชสวนโลก ราชพฤกษ์
(เชียงใหม่) ทางเข้าด่านเก็บค่าผ่านทางพิเศษ ดินแดง (กรุงเทพฯ)
โครงการปรับปรุงถนนและภูมิทัศน์ถนนเลียบชายฝั่งทะเลตะวันออก (ชลบุรี ระยอง จันทบุรี ตราด)
เป็นต้น

ด้านจัดส่งสินค้า

ด้วยจำนวนรถขนส่งยางมะตอยของบริษัท มากกว่า 323 คัน
ที่ประจำอยู่แต่ละโรงงานทั่วประเทศตลอดจนมีเรือบรรทุกยางมะตอยจำนวน 5 ลำ
ระวางบรรทุกรวม 16,150 ตัน รวมถึงเรือลำใหม่ระวางบรรทุก 8,500 ตัน
ซึ่งจะได้รับมอบในไตรมาสที่ 3/2552 บริษัทจะสามารถขยายการขนส่งยางมะตอยได้มากยิ่งขึ้น
ทำให้การบริการขนส่งสินค้าจากภาคกลางไปยังภาคใต้ของประเทศ
และบริการขนส่งสินค้าไปยังลูกค้าต่างประเทศในภูมิภาคนี้ได้อย่างรวดเร็วและต่อเนื่อง

บริษัทมีระบบคอมพิวเตอร์ IBM AS400 เชื่อมโยงข้อมูลผ่านเครือข่ายสัญญาณดาวเทียม
และอินเตอร์เน็ตความเร็วสูงมาใช้ในการรับคำสั่งซื้อจากลูกค้าตลอดจนการจัดส่งสินค้าของบริษัท
ทำให้การติดต่อประสานงานกับลูกค้าเป็นไปด้วยความถูกต้อง แม่นยำ และรวดเร็ว

มีระบบงานที่ทันสมัย ดำเนินการผลิตตามมาตรฐานสากลของ The American Society for
Testing and Materials (ASTM), The American Association of State Highways
and Transportation Officials (AASHTO) บริษัทใช้ความรู้ทางเทคนิค (Technical
Know-how) ที่ทันสมัยจากต่างประเทศ
และการควบคุมคุณภาพผลิตภัณฑ์ของบริษัทผ่านกระบวนการควบคุมคุณภาพทุกขั้นตอน นับตั้งแต่การผลิต
การคัดเลือกคุณภาพของวัตถุดิบต่าง ๆ ที่จะนำมาใช้ การตรวจสอบด้วยเครื่องมือที่ทันสมัย
ภายในห้องปฏิบัติการทดลอง ตลอดจนการควบคุมคุณภาพระหว่างการจัดส่งไปยังลูกค้า
สามารถตรวจสอบได้ มีการวิเคราะห์ปรับปรุงคุณภาพของแอสฟัลต์ชนิดต่าง ๆ ให้พัฒนาอยู่เสมอ
โดยได้รับการช่วยเหลือจากผู้เชี่ยวชาญต่างประเทศ บริษัทมีระบบบริหารและการควบคุมงานที่รัดกุม
ตั้งแต่การคัดเลือกวัตถุดิบที่พิถีพิถัน จนถึงขบวนการในการจัดส่งและการส่งมอบถึงมือลูกค้า
ทำให้ลูกค้ามั่นใจได้ว่า ได้รับสินค้าที่มีปริมาณครบถ้วนตามจำนวนที่สั่ง
และปราศจากการปลอมปนโดยการผนึกด้วยซีลครั่ง ซีลพลาสติก และซีลฝา

ด้านความพร้อมในการให้บริการ

บริษัทมีทีมพนักงานขายและทีมเทคนิคบริการ ที่มีประสบการณ์ มีความชำนาญด้านผลิตภัณฑ์
รับผิดชอบและดูแลลูกค้ามากกว่า 800 ราย ครอบคลุมทั่วทุกภูมิภาคของประเทศและต่างประเทศ
ทีมงานดังกล่าวมีความพร้อมทั้งด้านการให้บริการก่อนและหลังการขาย รวมถึงสามารถให้คำแนะนำ
แก้ไขปัญหาทั้งด้านผลิตภัณฑ์และเทคนิคด้านงานทาง ให้ลูกค้า ณ จุดที่ลูกค้าทำงาน
เพื่อให้การทำงานของลูกค้าเป็นไปอย่างมีประสิทธิภาพ นอกจากนี้บริษัทมีโรงงานผลิต
คลังเก็บยางมะตอยและคลังน้ำมัน กระจายอยู่ทั่วทุกภูมิภาคของประเทศ เช่น
โรงงานจังหวัดนครราชสีมา โรงงานจังหวัดพิษณุโลก และโรงงานจังหวัดสุราษฎร์ธานี
เพื่อเป็นศูนย์กระจายสินค้าไปยังลูกค้าได้อย่างรวดเร็ว และทันต่อความต้องการของลูกค้า

และในปัจจุบันบริษัทใช้ระบบการบริหารลูกค้าสัมพันธ์ (Customer Relation Management)
เพื่อให้ทราบถึงความต้องการที่แท้จริงของลูกค้าแต่ละกลุ่ม
นำมาใช้ในการวางแผนการขายและนำเสนอการให้บริการที่เหมาะสม
เพื่อเสริมสร้างความสัมพันธ์ที่ดีกับลูกค้าและบรรลุผลสำเร็จตามที่ต้องการร่วมกัน

ลักษณะลูกค้า กลุ่มลูกค้าเป้าหมาย การจำหน่ายและช่องทางการจำหน่าย

บริษัทแบ่งกลุ่มลูกค้าตามลักษณะผลิตภัณฑ์ของบริษัท ได้ดังนี้

1. กลุ่มลูกค้ายางมะตอย เป็นกลุ่มลูกค้าที่ใช้ยางมะตอยแอสฟัลต์ซีเมนต์ และยางมะตอยน้ำเป็นหลัก
ซึ่งถือว่าเป็นกลุ่มที่สร้างรายได้ให้บริษัท มากที่สุด บริษัทมีส่วนแบ่งทางการตลาดในประเทศประมาณ
ร้อยละ 47.5 แบ่งออกเป็น 2 กลุ่มใหญ่ได้แก่

1.1 กลุ่มลูกค้าภายในประเทศ

สัดส่วนการจำหน่ายผลิตภัณฑ์ยางมะตอยภายในประเทศ คิดเป็นประมาณร้อยละ 42
ของสัดส่วนการจำหน่ายสินค้าทั้งหมด โดยแบ่งกลุ่มลูกค้าภายในประเทศออกเป็นกลุ่มต่าง ๆ ได้ดังนี้

  1.1.1 ลูกค้าเอกชน

คือกลุ่มลูกค้าผู้รับเหมาก่อสร้าง
ที่ประมูลงานก่อสร้างทางและ/หรือซ่อมบำรุงทางได้จากหน่วยงานราชการต่าง ๆ เช่น
กรมทางหลวง กรมทางหลวงชนบท และองค์การปกครองส่วนท้องถิ่น เป็นต้น
ซึ่งส่วนใหญ่เป็นลูกค้าประจำ และทำธุรกิจกับบริษัทเป็นระยะเวลานาน
แม้จะไม่มีการทำสัญญาซื้อขายระหว่างกันกับบริษัทก็ตาม
สัดส่วนการขายสำหรับลูกค้าเอกชนคิดเป็นประมาณร้อยละ 97 ของรายได้ภายในประเทศทั้งหมด

1.1.2 หน่วยงานราชการ

คือหน่วยงานราชการที่ซื้อผลิตภัณฑ์ของบริษัท ไปดำเนินการสร้างและซ่อมบำรุงถนนเองโดยตรง เช่น
กรมทางหลวง กรมทางหลวงชนบท กรมชลประทาน และองค์การปกครองส่วนท้องถิ่น เป็นต้น
โดยบริษัทจะเข้าร่วมประมูลงานกับหน่วยงานราชการเหล่านี้โดยตรง
สัดส่วนการขายสำหรับหน่วยงานราชการ คิดเป็นประมาณร้อยละ 3
ของรายได้ภายในประเทศทั้งหมด

1.2 กลุ่มลูกค้าต่างประเทศ
บริษัทมีสัดส่วนการจำหน่ายผลิตภัณฑ์ไปยังต่างประเทศคิดเป็นสัดส่วนประมาณร้อยละ 47
ของสัดส่วนการจำหน่ายสินค้าทั้งหมด โดยกลุ่มลูกค้าหลักได้แก่ ลูกค้าในประเทศจีน
คิดเป็นร้อยละประมาณ 70 ของรายได้ที่ได้จากการจำหน่ายสินค้าในต่างประเทศทั้งหมด
รองลงมาได้แก่ ลูกค้าในประเทศเวียดนาม กลุ่มลูกค้าประเทศติดชายแดนต่าง ๆ ได้แก่
ประเทศลาว ประเทศกัมพูชา ประเทศพม่า ประเทศฟิลิปปินส์ และประเทศอินโดนีเซีย
นอกจากนี้ยังมีกลุ่มลูกค้าในประเทศนอกภูมิภาคนี้ ได้แก่ กลุ่มลูกค้าในประเทศตาฮิติ ประเทศอินเดีย
ประเทศนิวซีแลนด์ และประเทศออสเตรเลีย เป็นต้น
ทั้งนี้ไม่มีลูกค้ารายใดรายหนึ่งที่มีสัดส่วนการสั่งซื้อเกินกว่าร้อยละ 10 ของรายได้จากการขาย

2. กลุ่มลูกค้าผลิตภัณฑ์น้ำมัน เป็นกลุ่มลูกค้าที่ซื้อน้ำมันดีเซล และ/หรือน้ำมันเตาจากบริษัท
ซึ่งเป็นกลุ่มลูกค้าเฉพาะภายในประเทศเท่านั้น สัดส่วนการขายผลิตภัณฑ์น้ำมันคิดเป็นร้อยละ 11
ของสัดส่วนการขายทั้งหมด โดยแบ่งเป็นกลุ่มลูกค้าโรงงานอุตสาหกรรมประมาณร้อยละ 70
และกลุ่มผู้รับเหมาก่อสร้างประมาณร้อยละ 30 ของรายได้จากผลิตภัณฑ์น้ำมันทั้งหมด

3. กลุ่มลูกค้ายางมะตอยประเภทอื่น เป็นกลุ่มลูกค้าภายในประเทศ
ซึ่งบริษัทเป็นผู้นำตลาดยางมะตอยประเภทอื่นอยู่ โดยมีส่วนแบ่งการตลาดประมาณร้อยละ 60
ของตลาดรวมทั้งหมด ลูกค้าจะมีอยู่ 3 กลุ่มหลักคือ กลุ่มร้านค้าตัวแทนจำหน่ายและหน่วยงานราชการ
มีสัดส่วนการขายรวมกันประมาณร้อยละ 90 และกลุ่มลูกค้าเอกชน
มีสัดส่วนการขายคิดเป็นประมาณร้อยละ 10

4.3 การจัดหาผลิตภัณฑ์

บริษัท และบริษัทย่อย ประกอบธุรกิจผลิตและจำหน่ายยางมะตอย
ที่ใช้สำหรับงานสร้างทางและซ่อมบำรุงผิวการจราจร ผิวทางหลวง ทางหลวงชนบท ซ่อมบำรุงผิว
Runway(ทางวิ่งขึ้นลง) สนามบิน รวมถึงธุรกิจเรือของบริษัทย่อย
เพือใช้ในการขนส่งยางมะตอยทั้งในประเทศและเพื่อการส่งออก
ปัจจุบันบริษัทมีกำลังการผลิตผลิตภัณฑ์ยางมะตอยรวม 520,800 ตันต่อปี โดยมีโรงงานผลิตจำนวน 4
แห่ง คลังยางมะตอยและคลังน้ำมันจำนวน 2 แห่ง และมีโรงกลั่นยางมะตอยในประเทศมาเลเซีย 1
แห่ง ดังนี้

  โรงงานผลิต

  ---- ---------------------- -------------------------- --------------- --------- -------
  1.   โรงงานที่อำเภอสูงเนิน      จังหวัดนครราชสีมา             กำลังการผลิตรวม   324,000   ตันต่อปี
                              (โรงงานนครราชสีมา)                                    

  2.   โรงงานที่อำเภอบางระกำ    จังหวัดพิษณุโลก (โรงงานพิษณุโลก) กำลังการผลิตรวม   124,800   ตันต่อปี

  3.   โรงงานที่อำเภอพุนพิน       จังหวัดสุราษฎร์ธานี             กำลังการผลิตรวม   72,000    ตันต่อปี
                              (โรงงานสุราษฎร์ธานี 1)                                  

  4.   โรงงานกิ่งอำเภอนิคมพัฒนา   จังหวัดระยอง (โรงงานระยอง)   กำลังการผลิตรวม   192,000   ตันต่อปี

                                                                                   
  ---- ---------------------- -------------------------- --------------- --------- -------

โดยโรงงานลำดับที่ 3 และลำดับที่ 4 เป็นโรงงานของบริษัท สุราษฎร์บิทูเมน จำกัด และบริษัท
เรย์โคล แอสฟัลท์ จำกัด ตามลำดับ ซึ่งเป็นบริษัทย่อย

โรงงานที่อำเภอเขาย้อย จังหวัดเพชรบุรี ซึ่งมีกำลังการผลิตต่อปี 96,000 ตัน
ได้หยุดการผลิตเป็นการชั่วคราว ตั้งแต่วันที่ 1 พฤศจิกายน 2551
และวางแผนที่จะปรับปรุงพื้นที่ดังกล่าวเป็นศูนย์ฝึกอบรมและทดสอบผลิตภัณฑ์ใหม่ ๆ
ทั้งนี้การหยุดการผลิตนี้ไม่มีผลกระทบต่อกำลังการผลิตแต่อย่างใด
เนื่องจากทางบริษัทสามารถที่จะเพิ่มการผลิตจากโรงงานอื่นมาทดแทนได้

  คลังน้ำมันและคลังยางมะตอย ประกอบด้วย

  ---- ----------------------- --------------------------- ------------------------------
  1.   โรงงานที่อำเภอพระประแดง   จังหวัดสมุทรปราการ             (เป็นทั้งคลังน้ำมันและคลังยางมะตอย)
                               (โรงงานพระประแดง)           

  2.   โรงงานที่อำเภอท่าทอง       จังหวัดสุราษฎร์ธานี              (เป็นทั้งคลังน้ำมันและคลังยางมะตอย)
                               (โรงงานสุราษฎร์ธานี 2)         
  ---- ----------------------- --------------------------- ------------------------------

โรงกลั่นยางมะตอยในประเทศมาเลเซีย

Kemaman Bitumen Company Sdn Bhd (KBC) ตั้งบนเนื้อที่ 26 เฮกตาร์ ที่ Teluk kalung
Industrial Area, Kemaman, Terengganu, ประเทศมาเลเซีย
โรงกลั่นยางมะตอยแห่งนี้มีกำลังการผลิต 25,000 บาเรล ต่อวัน สำหรับน้ำมันดิบหนักที่มีค่า API
10 -20

นโยบายการผลิตที่สำคัญ

บริษัทมีกำลังการผลิตที่สามารถผลิตได้ถึงวันละ 3 กะ
แต่เนื่องจากการผลิตของบริษัทจะขึ้นอยู่กับปริมาณการขาย ไม่ใช่การผลิตเพื่อเป็นสินค้าคงคลัง
ดังนั้นจำนวนกะที่ผลิตจริงจึงเปลี่ยนแปลงไปตามปริมาณการขายในแต่ละช่วง
โดยปกติบริษัทจะเดินเครื่องจักรการผลิตเพียง 1 กะ

วัตถุดิบและการจัดหาวัตถุดิบ

บริษัท มีวัตถุดิบที่ใช้ในการผลิตแบ่งเป็น 2 ประเภท ดังนี้

1. แอสฟัลต์ซีเมนต์ (Asphalt Cement : AC)

แอสฟัลต์ซีเมนต์หรือยางมะตอยเป็นผลิตภัณฑ์พลอยได้ (By Product)
ซึ่งได้จากกระบวนการกลั่นน้ำมันและกระบวนการกลั่นน้ำมันหล่อลื่นพื้นฐาน
บริษัทใช้ยางมะตอยเป็นวัตถุดิบหลักในการผลิตยางมะตอยน้ำ ยางโพลีเมอร์มอดิฟายด์แอสฟัลต์
ยางมะตอยคัตแบค และยางมะตอยผสมสำเร็จ
ในอดีตบริษัทสั่งซื้อวัตถุดิบจากภายในประเทศเป็นหลักแต่เนื่องจากประเทศไทยมีผู้ผลิตยางมะตอยน้อยราย
ทำให้ปริมาณวัตถุดิบที่ได้ไม่เพียงพอต่อความต้องการใช้ภายในประเทศ
บริษัทจึงนำเข้าวัตถุดิบจากต่างประเทศในบางส่วนเพื่อให้เพียงพอต่อความต้องการของตลาด
ต่อมาในปี 2540 โรงงานผลิตน้ำมันหล่อลื่นพื้นฐานของบริษัท ไออาร์พีซี จำกัด (มหาชน) (เดิมชื่อ
บริษัท อุตสาหกรรมปิโตรเคมีกัลไทย จำกัด (มหาชน)) และโรงกลั่นน้ำมันของบริษัท ไทยลู้บเบส
จำกัด (มหาชน) เริ่มทำการผลิต ส่งผลให้ปริมาณการผลิตยางมะตอยภายในประเทศมากขึ้น
มีผลทำให้บริษัทลดการนำเข้ายางมะตอยลง และหันมาซื้อจากภายในประเทศแทน

ปัจจุบันบริษัทเปลี่ยนวิธีการสั่งซื้อวัตถุดิบมาใช้วิธีการสั่งซื้อจากแหล่งวัตถุดิบหลาย ๆ แหล่งพร้อม ๆ
กันแทนทั้งจากภายในประเทศและภายนอกประเทศ
ทั้งนี้เพื่อเป็นลดภาระความเสี่ยงในด้านการพึ่งพิงแหล่งวัตถุดิบจากแหล่งใดแหล่งหนึ่งเพียงแหล่งเดียว
และบริษัทมีโรงกลั่นยางมะตอยในประเทศมาเลเซีย เพื่อนำมาผลิตผลิตภัณฑ์ที่มีคุณภาพ
เป็นแหล่งผลิตและช่วยควบคุมต้นทุนวัตถุดิบในการผลิตของบริษัท

สภาพปัญหาของแอสฟัลต์ซีเมนต์

วัตถุดิบหลักของบริษัท คือ แอสฟัลต์ซีเมนต์ ซึ่งเป็นวัสดุที่มีลักษณะกึ่งแข็งกึ่งเหลว
โดยจะมีลักษณะแข็งที่อุณหภูมิปกติ และเหลวที่อุณหภูมิสูงกว่า 100 องศาเซนติเกรด
ดังนั้นปัญหาเกี่ยวกับวัตถุดิบจึงเป็นการเก็บรักษาและการขนย้ายที่จะต้องรักษาอุณหภูมิให้สูงอยู่ตลอดเวลาเพื่อให้สามารถนำไปใช้ในการผลิตได้
บริษัทได้แก้ไขปัญหาดังกล่าวโดยการสร้างถังเก็บสำรองที่มีระบบการให้ความร้อนอย่างเพียงพอที่โรงงาน
รวมทั้งรถขนส่งของบริษัทจะมีท่อเผาเพื่อให้ความร้อนแก่วัตถุดิบระหว่างการขนส่ง

สัดส่วนการสั่งซื้อแอสฟัลต์ซีเมนต์ในปี 2551 บริษัทจัดซื้อจากภายในประเทศประมาณร้อยละ 69.32
โดยเป็นการจัดซื้อจากผู้จำหน่ายประมาณ 4 ราย และซื้อจากต่างประเทศประมาณร้อยละ 30.68

2. สารเคมี

สารเคมีที่บริษัทใช้ในการผลิตจะนำเข้าจากประเทศต่าง ๆ ประมาณร้อยละ 57.04
โดยปัจจัยที่ใช้ในการพิจารณา คือ ราคาของสารเคมี ส่วนที่เหลือประมาณร้อยละ 42.96
สั่งซื้อจากผู้ผลิตภายในประเทศ ซึ่งจัดซื้อจากผู้จำหน่ายจำนวน 11 ราย
โดยสารเคมีดังกล่าวแบ่งได้เป็น 2 ประเภท ได้แก่

2.1 Solvent ซึ่งราคาจะแปรเปลี่ยนไปตามระดับราคาน้ำมัน
โดยสั่งซื้อจากผู้ผลิตภายในประเทศและไม่มีปัญหาเรื่องการขาดแคลนเนื่องจากเป็นวัตถุดิบที่หาซื้อได้ง่ายและมีผู้ผลิตหลายราย

2.2 Emulsifiers ประกอบด้วยสารเคมีหลายประเภท สั่งซื้อทั้งจากผู้ผลิตต่างประเทศหลายราย
โดยผ่านตัวแทนจำหน่ายหรือสั่งซื้อภายในประเทศ โดยระดับราคาของ Emulsifiers ค่อนข้างคงที่

อนึ่งบริษัทไม่มีการสั่งซื้อสารเคมีจากผู้จำหน่ายรายใดรายหนึ่งเกินกว่าร้อยละ 5 ของต้นทุนการผลิต

นอกจากนั้นบริษัทยังคงสรรหาวัตถุดิบอื่น ๆ มาใช้ทดแทนอย่างต่อเนื่อง เพื่อให้มีต้นทุนผลิตที่แข่งขันได้
โดยที่ไม่มีผลต่อคุณภาพของสินค้า

ผลกระทบต่อสิ่งแวดล้อม คุณภาพผลิตภัณฑ์

บริษัทมีกระบวนการผลิตที่สามารถนำวัตถุดิบเหลือใช้และน้ำเสียกลับเข้าไปใช้ในกระบวนการผลิตได้เกือบทั้งหมด
โดยน้ำทิ้งที่ระบายออกจากโรงงานจะเป็นเพียงน้ำที่เกิดจากการใช้ในการอุปโภคและบริโภคเท่านั้น
นอกจากนั้นบริษัทยังมีนโยบายด้านสิ่งแวดล้อมของบริษัท เพื่อใช้ควบคุมและจัดการของเสีย สิ่งปฏิกูล
และวัสดุที่ใช้งานแล้วได้อย่างเหมาะสม รวมทั้งสามารถนำกลับมาใช้ประโยชน์ให้มากที่สุด
จึงทำให้กระบวนการผลิตของบริษัทไม่ก่อให้เกิดมลภาวะต่อสิ่งแวดล้อมแต่อย่างใด
โดยโรงงานทุกแห่งของบริษัทได้รับการรับรองมาตรฐานในระบบการจัดการสิ่งแวดล้อม (มอก.
14001-2548) จากสถาบันรับรองมาตรฐานไอเอสโอ (MASCI) ตามใบรับรองเลขที่
EMS03006/109 เมื่อวันที่ 24 มกราคม 2552 นอกจากนั้น บริษัทยังได้รับการรับรองมาตรฐานต่าง
ๆ ดังนี้

1.  ระบบบริหารงานคุณภาพ (มอก. 9001-2544) จากสถาบันรับรองมาตรฐานไอเอสโอ
    (MASCI) ตามใบรับรองเลขที่ QMS03015/619 เมื่อวันที่ 24 มกราคม 2552
    เป็นการรับรองเกี่ยวกับระบบบริหารงานคุณภาพ
    ซึ่งเป็นการสร้างความเชื่อมั่นต่อผลิตภัณฑ์ของบริษัทให้แก่กลุ่มลูกค้า สำหรับทุกโรงงาน

2.  ระบบการจัดการอาชีวอนามัยและความปลอดภัย (มอก. 18001-2542)
    สำหรับขอบข่ายการผลิตผลิตภัณฑ์ยางมะตอย จากสถาบันรับรองมาตรฐานไอเอสโอ (MASCI)
    ตามใบรับรองเลขที่ OHS07013/211 เมื่อวันที่ 14 พฤศจิกายน 2551

3.  การรับรองความสามารถห้องปฏิบัติการ (มอก.17025-2548)
    สำหรับขอบข่ายการทดสอบผลิตภัณฑ์แอสฟัลต์ซีเมนต์
    และโพลิเมอร์มอดิฟายด์แอสฟัลต์ซีเมนต์จากสำนักงานมาตรฐานผลิตภัณฑ์อุตสาหกรรม
    กระทรวงอุตสาหกรรม ตามใบรับรองเลขที่ 06T058/00479 เมื่อวันที่ 20 ธันวาคม 2549
    สำหรับโรงงานนครราชสีมา

4.  การรับรองมาตรฐานแรงงานไทย (มรท. 8001-2546) ระดับสมบูรณ์ ขั้นพัฒนา
    จากกรมสวัสดิการและคุ้มครองแรงงาน กระทรวงแรงงาน ตามใบรับรองเลขที่ รส.
    407/2550 เมื่อวันที่ 7 พฤศจิกายน 2550 สำหรับโรงงานนครราชสีมา และใบรับรองเลขที่
    รส. 6/2550 เมื่อวันที่ 21 มีนาคม 2550 สำหรับสำนักงานใหญ่ และใบรับรองเลขที่
    รส.96/2549 เมื่อวันที่ 9 เมษายน 2551 สำหรับโรงงานพระประแดง ระดับสมบูรณ์
    ขั้นริเริ่ม

บริษัทไม่มีค่าใช้จ่ายที่เกี่ยวข้องกับการดูแลรักษาสิ่งแวดล้อมอย่างมีนัยสำคัญ
ทั้งนี้บริษัทไม่มีประวัติการกระทำความผิดเกี่ยวกับกฎหมายว่าด้วยเรื่องสิ่งแวดล้อมแต่อย่างใด